Obrada osobnih podataka koju provodi operater pretraživača može znatno utjecati na temeljna prava na privatnost i na zaštitu osobnih podataka u slučaju kad se uz pomoć tog pretraživača pretražuje prezime fizičke osobe s obzirom na to da navedena obrada svakom korisniku interneta omogućava da popisom rezultata dobije strukturiran prikaz informacija koje se odnose na tu osobu i koje je moguće pronaći na internetu, a koje potencijalno dotiču mnogobrojne aspekte njezine privatnosti i koje bez navedenog pretraživača ne bi mogle ili bi vrlo teško mogle biti međusobno povezane, te da na taj način utvrdi njezin više ili manje detaljan profil. To je još i više tako s obzirom na to da internet i pretraživači čine sveprisutnima informacije koje su sadržane na takvom popisu rezultata. Imajući u vidu moguću težinu takvog miješanja, ono se ne može opravdati sâmo ekonomskim interesom operatera takvog pretraživača u toj obradi. Potrebno je pronaći pravednu ravnotežu između zakonitog interesa korisnika interneta za pristup informacijama i temeljnih prava osobe čiji se podaci obrađuju na temelju članaka 7. i 8. Povelje Europske unije o temeljnim pravima.

Naime, u tim okolnostima aktivnosti operatera pretraživača i njegovog poslovnog nastana smještenog u državi članici, iako su različite, neodvojivo su povezane s obzirom na to da aktivnosti povezane s oglašivačkim prostorima predstavljaju način na koji je pretraživač o kojem je riječ ekonomski isplativ i s obzirom na to da je taj pretraživač istodobno sredstvo koje omogućuje ostvarenje tih aktivnosti.

Članak 12. točku (b) i članak 14. podstavak prvi točku (a) Direktive 95/46 o zaštiti pojedinaca u vezi s obradom osobnih podataka i o slobodnom protoku takvih podataka treba tumačiti u smislu da je, u cilju poštovanja prava predviđenih tim odredbama i kad su stvarno ispunjeni njima predviđeni uvjeti, operater pretraživača obvezan izbrisati s popisa rezultata, prikazanog nastavno na izvršenu pretragu o prezimenu osobe, poveznice prema mrežnim stranicama koje su objavile treće stranke i koje sadrže informacije u vezi s tom osobom, i pod pretpostavkom da to prezime ili te informacije nisu prethodno ili istodobno izbrisane s tih mrežnih stranica i to, ako je primjenjivo, čak i kad je njihovo objavljivanje na navedenim stranicama samo po sebi zakonito.

Iz zahtjeva propisanih u članku 6. stavku 1. točkama (c) do (e) Direktive 95/46 o zaštiti pojedinaca u vezi s obradom osobnih podataka i o slobodnom protoku takvih podataka proizlazi da čak i u početku zakonita obrada točnih podataka može s vremenom postati neusklađena s tom direktivom ako ti podaci više nisu nužni s obzirom na svrhe radi kojih su bili prikupljeni ili obrađeni. Stoga u slučaju utvrđenja, nastavno na zahtjev osobe čiji se podaci obrađuju na temelju članka 12. točke (b) Direktive 95/46, da je uključenje u popis rezultata, prikazan nastavno na izvršenu pretragu o prezimenu osobe, poveznica prema mrežnim stranicama koje su zakonito objavile treće stranke i koje sadrže istinite informacije u vezi s tom osobom u trenutačnom stanju neusklađeno s navedenim člankom 6. stavkom 1. točkama (c) do (e) jer se pokazuje da su te informacije, s obzirom na sve okolnosti slučaja o kojem je riječ, neprikladne, nisu relevantne odnosno nisu više relevantne ili su pretjerane u odnosu na svrhe obrade o kojoj je riječ koju provodi operater pretraživača, informacije i dotične poveznice moraju biti izbrisane s navedenog popisa rezultata.

U tom pogledu tvrdnja o postojanju prava osobe čiji se podaci obrađuju na to da se informacija koja se odnosi na njezinu osobu više ne povezuje s njezinim prezimenom na popisu rezultata ne pretpostavlja da uključivanje informacija o kojima je riječ u popis rezultata uzrokuje štetu osobi čiji se podaci obrađuju.

Budući da osoba čiji se podaci obrađuju, imajući u vidu njezina temeljna prava na temelju članaka 7. i 8. Povelje Europske unije o temeljnim pravima, može zatražiti da se informacija o kojoj je riječ više ne stavlja na raspolaganje širokoj javnosti njezinim uključivanjem u takav popis rezultata, ta prava načelno prevaguju ne samo nad gospodarskim interesom operatera pretraživača nego i nad interesom javnosti u vezi s pronalaženjem navedene informacije prilikom pretrage o prezimenu te osobe. Međutim, to ne bi bio slučaj ako se čini da je zbog posebnih razloga, kao što je to uloga navedene osobe u javnom životu, miješanje u njezina temeljna prava opravdano prevagujućim javnim interesom da se takvim uključivanjem ima pristup informaciji o kojoj je riječ.

(t. 93., 94., 96.‑99. i t. 4. izreke)